Ti Maadaltayo iti Kararag a Naisagana a Naimbag
“Bendituenda koma ti nadayag a naganmo.”—NEH. 9:5.
1. Ania a panagtataripnong ti ili ti Dios ti pagsasaritaantayo, ken ania dagiti saludsod nga usigentayo?
“TUMAKDERKAYO, bendituenyo ni Jehova a Diosyo manipud tiempo a di nakedngan agingga iti tiempo a di nakedngan.” Impangag ti nagkauna nga ili ti Dios daytoy a makagutugot a sasao ket nagtataripnongda tapno sangsangkamaysada nga agkararag. Dayta ti maysa kadagiti kaatiddogan a kararag a nairekord iti Biblia. (Neh. 9:4, 5) Naangay dayta a taripnong idiay Jerusalem idi maika-24 nga aldaw ti maikapito a bulan dagiti Judio, Tisri (Septiembre/Oktubre), 455 B.C.E. Bayat nga usigentayo ti paspasamak sakbay dayta nga espesial nga aldaw, isaludsodmo iti bagim: ‘Ania ti regular idi nga ar-aramiden dagiti Levita a nakatulong iti panagballigi dayta nga okasion? Ania dagiti maadalko iti daytoy naisagana a naimbag a kararag?’—Sal. 141:2.
ESPESIAL A BULAN
2. Ania nga ulidan dagiti Israelita ti nasayaat a tuladentayo?
2 Makabulan sakbay dayta a taripnong, naileppas dagiti Judio ti pannakatarimaan dagiti pader ti Jerusalem. (Neh. 6:15) Nairingpas ti ili ti Dios dayta a proyekto iti las-ud ti 52 laeng nga aldaw, ket kalpasanna, inasikasoda ti naespirituan a kasapulanda. Isu nga iti umuna nga aldaw ti sumaganad a bulan a Tisri, nagtataripnongda a sangsangkamaysa iti publiko a plasa tapno dumngegda ken Esdras ken iti dadduma pay a Levita, a mangibasa a sipipigsa ken mangilawlawag iti Linteg ti Dios. Dagiti pamilia, a pakairamanan ti “amin nga umdas ti kinasariritna nga umimdeng,” sitatakderda a nagimdeng “manipud pumarbangon agingga iti tengnga ti aldaw.” Nagsayaat a tuladentayo dagidiay nga Israelita. Bayat a komportable a situtugawka kadagiti gimong iti Kingdom Hall, agtawtawataw kadi ti isipmo ket pampanunotem dagiti di nasken a bambanag? No kasta, nasayaat nga usigem ti ulidan dagidiay nga Israelita a saan la a basta nagimdeng no di ket impapusoda dagiti nangngegda, nga urayda la nagsangsangit idi nabigbigda a saanda a tungtungpalen ti Linteg ti Dios.—Neh. 8:1-9.
3. Ania a bilin ti nagtulnogan dagiti Israelita?
3 Nupay kasta, saan a tiempo daytoy para iti publiko a panangipudno iti basbasol. Gapu ta aldaw idi ti piesta, kayat ni Jehova a naragsakda a mangidaydayaw kenkuana. (Num. 29:1) Isu a kinuna ni Nehemias kadagiti umili: “Mapankayo, kanenyo ti nataba a bambanag ket inumenyo ti nasam-it a bambanag, ket mangipatulodkayo kadagiti bingay iti daydiay saan a naisaganaan iti aniaman; ta daytoy nga aldaw nasantuan iti Apotayo, ket dikay masaktan, ta ti rag-o ni Jehova isu ti salindegyo.” Nagtulnog dagiti umili ket adda “dakkel a panagrag-o” iti daydi nga aldaw.—Neh. 8:10-12.
4. Ania ti inaramid dagiti pannakaulo ti 12 a tribu ken ania ti naammuanda? Ania ti napateg a paset daytoy a Piesta dagiti Abong-abong?
4 Iti sumaganad nga aldaw, nagtataripnong dagiti pannakaulo ti 12 a tribu tapno ammuenda no kasano a naan-anay a maannurotda ti Linteg ti Dios. Kas resultana, naammuanda a masapul a marambakan ti Piesta dagiti Abong-abong manipud maika-15 agingga iti maika-22 nga aldaw ti bulan ti Tisri, a pakairamanan ti pangserra a nadaeg nga asamblea, ket rinugianda ti agsagana. Daytoy pay laeng ti kababalligian a pannakarambak ti Piesta dagiti Abong-abong nanipud idi panawen ni Josue, ket nagresulta dayta iti “dakkel unay a panagrag-o.” Ti maysa a napateg a paset daytoy a piesta ket ti publiko a pannakaibasa ti Linteg ti Dios iti “inaldaw, manipud iti umuna nga aldaw agingga iti maudi nga aldaw.”—Neh. 8:13-18.
ALDAW TI PANAGIPUDNO
5. Ania ti inaramid ti ili ti Dios sakbay a nagkararag dagiti Levita?
5 Dua nga aldaw kalpasan ti piesta, idi maika-24 nga aldaw ti Tisri, binigbig dagiti Israelita iti publiko a nagbasolda gapu iti saanda a panangsalimetmet iti Linteg ti Dios. Saanen nga aldaw dayta ti pampannangan ken panagragragsak. Imbes ketdi, nagayunar ti ili ti Dios ken nagkawesda iti nakersang a lupot kas panangipakita iti panagladingitda. Iti agsapa, agarup tallo nga oras a naibasa manen ti Linteg ti Dios kadagiti umili. Iti malem, “nagpudnoda ken nagruknoyda ken Jehova a Diosda.” Kalpasanna, inyebkas dagiti Levita ti naisagana a naimbag a kararag agpaay kadagiti umili. —Neh. 9:1-4.
6. Ania ti nakatulong kadagiti Levita a mangyebkas iti nabagas a kararag, ken ania ti maadaltayo kadakuada?
6 Awan duadua a ti regular a panangbasa dagiti Levita iti Linteg ti Dios ti nakatulong kadakuada a mangisagana iti daytoy a nabagas a kararag. Ti umuna a paset dayta a kararag ket naipamaysa iti ar-aramid ken kualidad ni Jehova. Iti dadduma pay a paset ti kararag, maulit-ulit a dinakamatda ti ‘naruay nga asi’ ti Dios ken binigbigda a saan a maikari dagiti Israelita iti kasta a naasi a pannakatrato. (Neh. 9:19, 27, 28, 31) Kas kadagidi a Levita, masapul met nga inaldaw a basaen ken mennamennaentayo ti Sao ti Dios, nga arigna palpalubosantayo a makisarita kadatayo ni Jehova tapno ad-adu ti maibagatayo kenkuana ken nabagbagas dagiti kararagtayo.—Sal. 1:1, 2.
7. Ania ti kiniddaw dagiti Levita iti Dios, ken ania ti maadaltayo iti dayta?
7 Iti kararag dagiti Levita, adda laeng maysa a simple a kiddawda. Kinunada iti maud-udi a pasetna: “Ita, O Diosmi, ti Dios a naindaklan, mannakabalin ken nakaam-amak, mangsalsalimetmet iti tulag ken naayat a kinamanangngaasi, saanmo a bay-an a ti isuamin a pakarigatan a [dimteng] kadakami, iti ar-arimi, piprinsipemi ken papadimi ken mammadtomi ken kadagidi ammami ken iti isuamin nga ilim manipud iti al-aldaw ti ar-ari ti Asiria agingga itoy nga aldaw, agparangda a kasla bassit iti sanguanam.” (Neh. 9:32) Nagsayaat ngarud a tuladentayo dagiti Levita. Umuna nga idaydayawtayo ni Jehova ken agyamantayo kenkuana sakbay nga ibagatayo ti aniaman a kiddawtayo.
PANANGIDAYAW ITI NADAYAG A NAGAN TI DIOS
8, 9. (a) Kasano a sipapakumbaba nga inrugi dagiti Levita ti kararagda? (b) Ania a dua a nailangitan a buyot ti nabatad a tuktukoyen dagiti Levita?
8 Nupay nagsayaat ti kararag dagiti Levita, napakumbabada ken mariknada a saan nga umdas dagiti sasaoda a mangyebkas iti dayaw a pakaikarian ni Jehova. Isu nga inrugida ti kararagda babaen iti daytoy napakumbaba a panagpakaasi maigapu iti ili ti Dios: “Bendituenda koma ti nadayag a naganmo, a naitan-ok iti ngatuen ti isuamin a bendision ken pannakaidaydayaw.”—Neh. 9:5.
9 “Siksika ti Jehova,” intuloyda nga ikararag, “sika met laeng inaramidmo ti langlangit, ti mismo a langit ti langlangit, ken ti isuamin a buyotda, ti daga ken ti isuamin nga adda iti rabawna, dagiti baybay ken ti isuamin nga adda kadakuada; ket taginayonem amin ida a sibibiag; ket agruknoy kenka ti buyot ti langlangit.” (Neh. 9:6) Wen, pinarsua ni Jehova a Dios ti intero nga uniberso a buklen ti di mabilang a galaksi a naglaon iti nakaad-adu a bitbituen. Pinarsuana met ti amin a bambanag iti nagpintas a planetatayo ken inikkanna dagiti sibibiag a parsua iti pannakabael nga agtultuloy nga agpaadu. Dinakamat met ti kararag ti sabali pay a “buyot ti langlangit”—dagiti nasantuan nga anghel ti Dios. (1 Ar. 22:19; Job 38:4, 7) Sipapakumbaba nga ar-aramiden dagiti anghel ti pagayatan ti Dios babaen ti panagserbida iti managbasol a tattao nga “agtawid iti pannakaisalakan.” (Heb. 1:14) Nagsayaat ketdin a tuladen ti ulidan dagiti anghel bayat nga agserserbitayo a sangsangkamaysa ken Jehova kas iti nasanay a buyot!—1 Cor. 14:33, 40.
10. Ania ti masursurotayo iti inaramid ti Dios maipaay ken Abraham?
10 Sumaganad, dinakamat dagiti Levita iti kararagda ti inaramid ti Dios maipaay ken Abram. Sinuktan ni Jehova ti nagan ni Abram iti Abraham, a kaipapananna ti “ama ti maysa a bunggoy,” uray no agedad idin iti 99 ken awanan pay iti anak iti lupes nga asawana a ni Sarai. (Gen. 17:1-6, 15, 16) Inkari met ti Dios ken Abraham a ti bin-ina tawidendanto ti daga ti Canaan. Masansan a malipatan dagiti tattao ti karida. Ngem saan a kasta ni Jehova, kas ipakita ti inkararag dagiti Levita: “Sika ni Jehova a pudno a Dios, a nangpili ken Abram ken nangiruar kenkuana manipud Ur dagiti Caldeo ken nangituding iti naganna nga Abraham. Ket nasarakam a matalek ti pusona iti sanguanam; gapuna adda idi ti panangbukel iti tulag kenkuana nga itdem kenkuana ti daga dagiti Canaanita, . . . tapno itdem dayta iti bin-ina; ket intungpalmo dagiti saom, agsipud ta nalintegka.” (Neh. 9:7, 8) Tuladentayo koma ti nalinteg a Diostayo babaen ti kanayon a panangikagumaantayo a mangtungpal iti saotayo.—Mat. 5:37.
PANANGLAGIP KADAGITI NAARAMIDAN NI JEHOVA
11, 12. Ania ti kaipapanan ti nagan ni Jehova, ken ania ti inaramidna iti ilina a mangipakita nga isu ket maikari iti naganna?
11 Ti nagan a Jehova kaipapananna “Pagbalinenna.” Kayatna a sawen, agtultuloy nga agtignay ti Dios a mangtungpal kadagiti karina. Naiparangarang dayta iti inaramid ti Dios maipaay kadagiti kaputotan ni Abraham idi naadipenda idiay Egipto. Iti daydi a tiempo, kasla imposible a mawayawayaan ti nasion ti Israel ken makapagnaedda iti Naikari a Daga. Ngem babaen ti agtultuloy a panagtignayna, tinungpal ti Dios ti karina. Iti kasta pinaneknekanna nga isu ket maikari iti naisangsangayan ken naindaklan a nagan a Jehova.
12 Kastoy ti insurat ni Nehemias nga inkararag dagiti Levita maipapan ken Jehova: “Nakitam ti pannakaparigat dagidi ammami idiay Egipto, ket ti ikkisda idiay Nalabaga a Baybay nangngegmo. Kalpasanna nangipaayka kadagiti pagilasinan ken milagro maibusor ken Faraon ken kadagiti amin nga adipenna ken kadagiti amin nga umili iti dagana, ta ammom a nagtignayda a sidudursok maibusor kadakuada; ket nangaramidka iti nagan maipaay kenka kas itoy nga aldaw. Ket ti baybay binisngaymo iti sanguananda, iti kasta bimmallasiwda iti tengnga ti baybay iti namaga a daga; ket dagiti mangkamkamat kadakuada impalladawmo kadagiti kaadalman a kas iti maysa a bato iti nabileg a dandanum.” Iti tuloy ti kararag dagiti Levita maipapan iti sabali pay nga inaramid ni Jehova iti ilina, kinunada: “Pinarukmam iti sanguananda dagiti agnanaed iti daga, dagiti Canaanita . . . Ket nangkautiboda kadagiti nasarikedkedan a siudad ken iti nataba a daga ket nangtagikuada iti balbalay a napno iti amin a naimbag a bambanag, kadagiti nakutkoten a pagurnongan ti danum, kadagiti naruay a kaubasan ken kaolibuan ken kaykayo a maipaay a taraon, ket nangrugida a mangan ken mapnek ken lumukmeg ken bumaludbod iti naindaklan a kinaimbagmo.”—Neh. 9:9-11, 24, 25.
13. Kasano nga impaay ni Jehova dagiti naespirituan a kasapulan ti Israel, ngem ania ti inaramid ti ilina?
13 Adu pay ti inaramid ti Dios tapno maibanag ti panggepna. Kas pagarigan, di nagbayag kalpasan a nakapanaw ti Israel manipud Egipto, impaay ni Jehova dagiti naespirituan a kasapulanda. Kinuna dagiti Levita iti kararagda: “Iti rabaw ti Bantay Sinai bimmabaka ken nakisaoka kadakuada manipud langit ket nangtedka kadakuada kadagiti nalinteg a hudisial a pangngeddeng ken linlinteg ti kinapudno, naimbag nga al-alagaden ken bilbilin.” (Neh. 9:13) Insuro ni Jehova ti ilina tapno makapagtignayda a maikari a mangawit iti nasantuan a naganna kas agtawid iti Naikari a Daga, ngem saanda a sinurot dagiti naimbag a bambanag a nasursuroda.—Basaen ti Nehemias 9:16-18.
KASAPULAN DAGITI ISRAELITA TI DISIPLINA
14, 15. (a) Kasano a siaasi nga inaywanan ni Jehova ti managbasol nga ilina? (b) Ania ti masursurotayo iti panangtrato ti Dios iti pinilina a nasion?
14 Dinakamat dagiti Levita iti kararagda ti dua nga espesipiko a nagbasolan ti Israel di nagbayag kalpasan nga inkarida idiay Bantay Sinai a salimetmetanda ti Linteg ti Dios. Gapu kadagita, maikarida koma a mabaybay-an lattan a matay idiay let-ang. Ngem dayta a kararag indaydayawna ni Jehova: “Iti naruay nga asim saanmo a pinanawan ida idiay let-ang. . . . Iti uppat a pulo a tawen impaayam ida iti taraon . . . Saanda a nagkurang iti aniaman. Dagiti mismo a kawesda saan a narunot, ket dagiti met laeng sakada saan a limteg.” (Neh. 9:19, 21) Ipapaay met ita ni Jehova ti amin a kasapulantayo tapno makapagserbitayo a simamatalek kenkuana. Saantay koma nga agbalin a kas kadagiti rinibu nga Israelita a natay idiay let-ang gapu iti kinasukir ken kaawan pammatida. Kinapudnona, dagitoy a bambanag “naisuratda a pammakdaar kadatayo a nadatngan dagiti panungpalan dagiti sistema ti bambanag.”—1 Cor. 10:1-11.
15 Makapaladingit ta kalpasan a natagikua dagiti Israelita ti Naikari a Daga, inrugida ti agdayaw kadagiti didios dagiti Canaanita, a karaman iti dayta ti immoral nga ar-aramid ken panangidaton kadagiti annak. Gapuna, impalubos ni Jehova a dagiti kabangibang a nasion idadanesda ti pinilina a nasion. Idi nagbabawida, siaasi a pinakawan ida ni Jehova ken insalakanna ida iti ima dagiti kabusorda. “Maulit-ulit” a kasta ti napasamak. (Basaen ti Nehemias 9:26-28, 31.) Impudno dagiti Levita: “Pinalpalugodam ida iti adu a tawen ket nangsaksaksika maibusor kadakuada iti espiritum babaen kadagiti mammadtom, ket saanda nga immimdeng. Kamaudiananna intedmo ida iti ima dagiti ili ti dagdaga.”—Neh. 9:30.
16, 17. (a) Ania ti nagbalin a kasasaad dagiti Israelita idi nagsukirda manen ken Jehova? (b) Ania ti impudno dagiti Israelita, ken ania ti inkarida nga aramiden?
16 Idi nakasublin dagiti Israelita manipud pannakaidestieroda idiay Babilonia, nangrugida manen nga agsukir ken Jehova. Ngem ania ti nakaidumaanna itan? Intuloy nga inkararag dagiti Levita: “Adtoy! Ad-adipenkami ita nga aldaw; ket no maipapan iti daga nga intedmo kadagidi ammami tapno kanenda ti bungana ken ti naimbag a bambanagna, adtoy! ad-adipenkami iti dayta, ket ti apitna umad-adu maipaay iti ar-ari nga insaadmo kadakami gapu iti basbasolmi, ket . . . addakami iti dakkel a tuok.”—Neh. 9:36, 37.
17 Ibagbaga kadi dagiti Levita a di nainkalintegan ti Dios gapu ta impalubosna nga agsagabada? Siempre saan! “Nalintegka,” impudnoda, “no maipapan iti isuamin a dimteng kadakami, ta nagtignayka a simamatalek, ngem dakami dagidiay nagaramid a sidadangkes.” (Neh. 9:33) Kalpasanna, ingngudoda daytoy a di agimbubukodan a kararag babaen ti naimpusuan a kari a tungpalento ti nasion ti Linteg ti Dios. (Basaen ti Nehemias 9:38; 10:29) Insuratda ti karida iti maysa a dokumento a pinirmaan ti 84 a papanguluen a Judio.—Neh. 10:1-27.
18, 19. (a) Ania ti kasapulantayo tapno agbiagtayo iti baro a lubong ti Dios? (b) Ania ti rumbeng nga itultuloytayo nga ikararag, ken apay?
18 Kasapulantayo ti disiplina manipud ken Jehova tapno maikaritayo nga agbiag iti nalinteg a baro a lubong. “Ania nga anak ti saan a disiplinaen ti maysa nga ama?” insaludsod ni apostol Pablo. (Heb. 12:7) Ipakpakitatayo nga agpapaiwanwantayo iti Dios no simamatalek nga agserbitayo kenkuana ken ipalpalubostayo a gugorannatayo ti espirituna. Ket no makaaramidtayo iti nadagsen a basol, masiguradotayo a pakawanennatayo ni Jehova no pudpudno nga agbabawitayo ken sipapakumbaba nga umawattayo iti disiplina.
19 Din agbayag, pagbalinenton ni Jehova ti naganna nga ad-adda pay a nadaydayag ngem idi insalakanna dagiti Israelita manipud Egipto. (Ezeq. 38:23) Natungpal ti kari ni Jehova a tagikuaen ti nagkauna nga ilina ti Naikari a Daga. Kasta met, ti amin a Kristiano nga agib-ibtur kas matalek nga agdaydayaw ken Jehova tawidendanto ti biag iti nalinteg a baro a lubong ti Dios. (2 Ped. 3:13) Gapuna, itultuloytay koma nga ikararag a masantipikar ti nadayag a nagan ti Dios. Ilawlawag ti sumaganad nga artikulo ti sabali pay a kararag a masapul a pangitunosantayo iti ar-aramidtayo tapno bendisionannatayo ti Dios ita ken iti agnanayon.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn